Auðkýfingurinn og ólíkindatólið Donald Trump útilokar ekki að bjóða sig fram án aðkomu Repúblíkanaflokksins , njóti hann ekki sanngjarnar meðferðar í forkosningabaráttu repúblikana til forsetakosninganna í Bandaríkjunum 2016 . Þannig gæti farið , hljóti Trump ekki útnefningu í forvali repúblikana , að hann bjóði sig engu að síður fram til forseta Bandaríkjanna , gegn frambjóðanda Demókrataflokksins og frambjóðanda Repúblikanaflokksins . Að mati Trumps hefur framkvæmdastjórn Repúblikanaflokksins ekki sýnt framboði hans mikinn stuðning til þessa . Viðtökurnar hafi verið aðrar en þegar hann hefur lagt flokknum til stuðningsfé í gegnum tíðina . Erlendir fjölmiðlar hafa fjallað um mögulegt framboð Trumps á eigin vegum , meðal annars Politico og Business Insider . Blaðamaður Business Insider segir að sjálfstætt framboð hans gæti reynst martröð fyrir Repúblikanaflokkinn , þar sem Trump myndi sækja fylgi sitt í raðir sömu kjósenda . Auglýsing Kosningabarátta Trumps hefur á köflum verið lyginni líkust . Hann hefur ráðist harkalega að virtum flokksfélögum , meðal annars John McCain fyrrum forsetaefni flokksins , og látið afar gagnrýniverð ummæli falla um innflytjendur í Bandaríkjunum . En þótt margir hristi hausinn yfir illa ígrunduðum ummælum hans þá fellur pólitísk sýn hans vel í kramið hjá mörgum Bandaríkjamönnum . Í könnunum mælist hann langvinsælasti frambjóðandinn í forvali Repúblikanaflokksins , en alls eru sextán í framboði . Miklar vinsældir og sýnileiki Trumps hafa valdið öðrum framboðum nokkrum áhyggjum , ekki síst vegna þess að með miklum látum þá stýrir Trump í raun kosningabaráttunni . Á sama tíma og margir Repúblikanar vilja ráðast að framboði Trumps , þá eru aðrir sem telja það óráð . Í nýlegri grein NY Times er fjallað um stöðuna og bent á að ef Trump verður hrakinn burt þá aukast líkurnar á sjálfstæðu framboði hans . Til marks um að varla líði sá dagur án þess að Trump vekji á sér athygli , þá lét hann Anderson Cooper , fréttamann CNN , heyra það í viðtali sem birt var í gær , miðvikudag . „ Ég get sagt þér að fólk treystir þér ekki og það treysta ekki fjölmiðlum , “ sagði Trump , sakaði fjölmiðla um að vera óheiðarlegir og Cooper sérstaklega um að spyrja sig eingöngu um neikvæða hluti . Viðtalið má sjá hér að neðan . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .